section_heading: Butterfly
paragraph_text: Butterfly stil, ili tzv. "leptir" stil je najčešće korišteni stil vratara. Iako, kao svi drugi, ima svoje kritičare, danas je prihvaćen kao najbolji i najučinkovitiji stil. U ovom stilu noge su raširene više od ramena i golman praktički čuči. Rukavica i bloker su dignuti na visinu između koljena i struka. Sada vratar daje posebne zadatke gornjem i donjem dijelu tijela. Naime, gornji dio tijela (ramena, grudi, ruke, čak i glava) brane gornju polovicu gola, a donji dio tijela (noge, trbuh) brane prolaz niskim šutevima. Ovaj stil podrazumjeva da vratar ima brze reflekse i jake noge. Pokretljivost je vitalna i zato je važno da golman ne zakoči koljena. Golman se često baca na led i mora imati jake nožne mišiće. On koristi samo noge da bi se digao i vratio u osnovni položaj. Ne bi trebao koristiti ruke da bi se podigao, ruke moraju biti spremne da dočekaju mogući šut. Ako koristi ruke da bi ustao, to obično znači da on nije u formi.